Hoë by maatskaplike ontwikkeling sterf weens Covid-19(Argieffoto) Die adjunk-direkteur van welsynsdienste by die departement van maatskaplike ontwikkeling is Saterdag dood nadat sy vroeër met Covid-19-verwante simptome in ŉ hospitaal opgeneem is. Die minister van maatskaplike ontwikkeling, Lindiwe Zulu, het Conny Nxumalo as die land se hoof- maatskaplike werker bestempel. Sy is geloof vir haar bydrae tot programme om kinders te beskerm, asook vir haar werk om geslagsgeweld te help bekamp. “Met die uitbreking van Covid-19 in Suid-Afrika was Nxumalo op die voorste linies van die nasionale reaksie,” het die departement in ŉ verklaring gesê. Nxumalo was ook die departement se verteenwoordiger by die nasionale gesamentlike operasionele en intelligensiestruktuur, oftewel Natjoints. “Ons het ŉ sterk vrou verloor in ŉ maand wat gewy word aan baanbrekers soos sy. Terwyl ons rou oor haar dood, moet ons onthou om haar lewe en prestasies te vier. Mag haar siel in vrede rus,” het Zulu gesê. Die departement het ook weereens ŉ beroep op sy amptenare gedoen om waaksaam te bly in die stryd teen Covid-19.